สินเชื่อตัวใหม่เพื่อเอสเอ็มอีไทย
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
10 ส.ค. 2554

...สุรชัย กำพลานนท์วัฒน์
 
วันนี้ผมมีข่าวสำหรับผู้ประกอบการธุรกิจอัญมณีและเครื่องประดับมาเล่าสู่กันฟังครับ 
ย้อนความให้เห็นภาพรวม ธุรกิจอัญมณี ในบ้านเรา ซึ่งมีมูลค่ารวมกว่าแสนล้านบาทกันสักนิด เมื่อคราวเหตุการณ์ปิดสนามบินปี 2551 ผู้ประกอบการธุรกิจกลุ่มนี้เกือบทั้งหมดก็อยู่ในสภาพสาหัสไม่ต่างกับธุรกิจท่องเที่ยวอื่นๆ ต่างอยู่ในอาการคล้ายกันคือขาดเงินทุนหมุนเวียนอย่างรุนแรง ตลาดพลอยเมืองไทยซบเซาค้าขายไม่ได้ เงินทองไปจมอยู่ในสต๊อกพลอยทั้งที่เป็นวัตถุดิบที่ยังไม่ได้เจียระไนหรืออยู่ในรูปของอัญมณีสำเร็จรูปพร้อมขาย กระทบหนักไปทั้งห่วงโซ่ธุรกิจว่ากันเป็นแสนๆ ครอบครัวเลยทีเดียว
ซึ่งน่าเสียดายมาก เพราะอาชีพต้นน้ำอย่างเช่น ช่างเผาพลอย ช่างเจียระไนพลอย กว่าจะทำได้สวยให้มีราคาดี ต้องอาศัยศิลปะเฉพาะตัวที่เขาเหล่านั้นได้ถูกเจียระไนสั่งสมประสบการณ์จากรุ่นสู่รุ่นที่ถ่ายทอดกันมาเป็นมรดกแห่งภูมิปัญญาที่ชนชาติใดในโลกจะเทียบได้
มาถึงวันนี้ถือเป็นโอกาสที่ดีมาก ที่รัฐบาลได้ยื่นมือเข้ามาช่วยเหลืออุ้มชูธุรกิจอัญมณีอยู่รอด ให้สามารถพลิกฟื้นกิจการกลับมาแข่งขันในเวทีการค้าโลกได้ ทั้งมาตรการปรับปรุงภาษี เพื่อช่วยให้ต้นทุนการค้าถูกลง ช่วยเจรจากับตลาดต่างประเทศแหล่งพลอยใหม่ของโลกในประเทศแอฟริกา เป็นต้น
ล่าสุดมาตรการสดๆ ร้อนๆ ซึ่งต้องขอขอบคุณ คุณอลงกรณ์ พลบุตร รมช.พาณิชย์ กับคุณประดิษฐ์ ภัทรประสิทธิ์ รมช.คลัง สองรัฐมนตรีที่เพิ่งช่วยกันทำโครงการสินเชื่อเพื่อธุรกิจโลจิสติกส์เสร็จไปหมาดๆ ที่ได้เป็นผู้สนับสนุนให้เกิดประวัติศาสตร์หน้าใหม่แห่งวงการธนาคารและอัญมณี ด้วยการทำให้ผู้ประกอบการธุรกิจอัญมณีสามารถนำพลอยแท้ ทั้งที่ยังไม่เจียระไนหรือที่เจียระไนแล้ว นำมาเป็นหลักประกันขอสินเชื่อได้ที่เอสเอ็มอีแบงก์ 
เป็นครั้งแรกในวงการธนาคารที่มีการนำอัญมณีมาเป็นหลักทรัพย์ค้ำประกันได้ ซึ่งต้องบอกว่าเป็นโครงการที่แก้ปัญหาให้กับผู้ประกอบการกลุ่มนี้แบบโดนใจจริงๆ เพราะในยามนี้ผู้ประกอบการธุรกิจอัญมณีในบ้านเราส่วนใหญ่ต้องหันไปกู้เงินนอกระบบดอกเบี้ยแพงๆ ร้อยละ 5 บ้าง ร้อยละ 10 บ้าง ต่อเดือนนะครับ ไม่ใช่ต่อปี โดนดอกเบี้ยอ่วมอรทัย ส่วนรายไหนไม่อยากกู้นอกระบบก็ต้องตัดใจขายทิ้งราคาถูกๆ อย่างน่าเสียดาย
ครั้งนี้จึงเป็นโอกาสดีๆ ที่เอสเอ็มอีแบงก์ออกสินเชื่อโครงการนี้โดยให้นำพลอยสีที่ค้าขายอยู่นำมาเป็นหลักประกันสำหรับการกู้ยืมเงินทุนหมุนเวียนระยะสั้น 3 เดือน โดยจะให้กู้ได้สูงสุดไม่เกิน 10 ล้านบาทต่อราย อัตราดอกเบี้ยคิดที่ MLR เท่านั้น ใช้อัญมณีมาให้มืออาชีพช่วยตีราคากลาง แล้วใช้สัดส่วนขอกู้ได้ไม่เกิน 50% ของราคาประเมินนั้น ง่ายและแฟร์กับทุกฝ่าย
สำหรับพลอยที่นำมาใช้เป็นหลักประกันในโครงการนี้ ธนาคารก็ยังเปิดโอกาสให้เจ้าของนำไปบอกขายให้กับผู้สนใจที่จะซื้อโดยไม่ต้องรอให้ครบ 3 เดือนก็ได้ จึงทำให้ไม่เสียโอกาสในการขายพลอยที่เป็นประกันนั้น เรียกว่าช่วยกันแบบสุดๆ จะเอามาค้ำประกันก็ได้ จะบอกขายให้ระหว่างค้ำประกันก็ได้ หรือจะหาคนมาช่วยซื้อก็ได้ แล้วแต่ว่าจะเลือกออปชันไหนให้ตัวเองได้ประโยชน์สูงสุด
ผมจึงถือโอกาสนี้แจ้งข่าวดีๆ มายังท่านผู้ประกอบการ ให้ท่านได้ทราบและใช้ประโยชน์จากโครงการ “สินเชื่อเพื่อธุรกิจอัญมณีและเครื่องประดับ” นี้อย่างเต็มที่นะครับ รัฐบาลเขาอยากดูแลช่วยเหลือธุรกิจอัญมณีไทยให้อยู่รอดกันได้ ส่วนเอสเอ็มอีแบงก์ ก็เป็นธนาคารรัฐที่ทำหน้าที่หลักคอยช่วยเหลือผู้ประกอบการเอสเอ็มอีอยู่แล้ว งานนี้กว่าจะขึ้นรูปสร้างเป็นโครงการได้ ก็เหน็ดเหนื่อยกันไม่น้อยเลยล่ะครับ ถ้าจะให้เครดิตเป็นกำลังใจกันก็ต้องขอบคุณหน่วยงานที่ร่วมกันปั้นดินให้เป็นดาวจนสำเร็จ ประกอบด้วย กระทรวงพาณิชย์ เอสเอ็มอีแบงก์ สถาบันวิจัยและพัฒนาอัญมณีและเครื่องประดับแห่งชาติ (องค์การมหาชน) สมาคมผู้ค้าอัญมณีไทยและเครื่องประดับ สมาคมผู้ผลิตอัญมณีและเครื่องประดับไทย สมาคมผู้ค้าอัญมณีและเครื่องประดับจันทบุรี และบริษัท ประเมินอัญมณี 
สินเชื่อดีๆ แบบนี้มีจำนวนจำกัด อยากรู้อะไรมากกว่านี้ยกหูโทร.ไปที่ Call Center 1357 กันเอาเองนะครับ